Lægeklinikken i Birkelse ophører. Det kan bane vejen for, at Regionen overtager og etablerer en regionsklinik.

1. september ophører lægeklinikken Jens Holst i Birkelse. Regionen og de praktiserende lægers organisation er allerede i gang med at forsøge at finde en læge, der vil overtage klinikken. Lykkes det ikke, må Region Nordjylland sandsynligvis etablere en regionsklinik. - Hvis ikke det lykkes at finde en læge til at overtage lægeklinikken i Birkelse, er det sandsynligt at vi vil forsøge at finde en samlet løsning for Birkelse-Kaas-området, med etablering af en regionskllinik. Det siger Henrik Strøgel, afd.chef i Region Nordjylland til TV2/NORD. Borgerne i Birkelse behøver altså ikke at være nervøse for at stå uden læge 1. september når Jens Holst stopper. Etableres der en regionsklinik betyder det, at regionen står for driften af lægeklinikken herunder ansættelse af læger. Med den lægemangel der gennem de senere år er opstået, især i Nordjylland, forventer Henrik Strøgel flere regionsdrevne klinikker: - Der vil komme nogen stykker over de kommende år, siger han. Region Nordjylland har p.gr.a. lægemangel, allerede besluttet at etablere en regionsklinik i Brønderslev.